b'\n_START_ARTICLE_\nAbercrombie & Fitch\n_START_SECTION_\nHistoriaa\n_START_PARAGRAPH_\nAbercrombie & Fitch sai alkunsa vuonna 1892 New Yorkin ala-Manhattanilla liikkeen\xc3\xa4, josta varakkaat asiakkaat k\xc3\xa4viv\xc3\xa4t ostamassa mets\xc3\xa4stys-, kalastus- ja retkeilyvarusteita. Asiakaskuntaan kuuluivat Theodore Roosevelt, ilmailun pioneerit Charles Lindbergh ja Amelia Earhart sek\xc3\xa4 Hollywood-t\xc3\xa4hdet Greta Garbo, Katharine Hepburn ja Clark Gable. Kirjailija Ernest Hemingway osti Abercrombie & Fitchilt\xc3\xa4 muun muassa haulikon, jolla sitten ampui itsens\xc3\xa4._NEWLINE_1960-luvulla Abercrombie & Fitchill\xc3\xa4 oli useita liikkeit\xc3\xa4 ymp\xc3\xa4ri Yhdysvaltoja, mutta 1970-luvulla yritys teki konkurssin. Liikeketjun osti Oshman\xe2\x80\x99s-urheilukauppayritys, joka sai sen hieman parempaan kuntoon niin, ett\xc3\xa4 vuonna 1988 se myytiin edelleen The Limited, Inc. -yhti\xc3\xb6lle, joka nykyisin tunnetaan nimell\xc3\xa4 L Brands. 1990-luvulla Abercrombie & Fitchin uudeksi kohderyhm\xc3\xa4ksi otettiin varakkaat teinit ja opiskelijanuoret, joille tarjottiin laadukasta vapaa-ajan muotia. Yritys listautui p\xc3\xb6rssiin vuonna 1996, ja The Limited myi oman osuutensa pois._NEWLINE_Yrityksen uuden markkinointistrategian takana olivat Sam Shahid ja valokuvaaja Bruce Weber, jotka olivat nousseet tunnettuuteen Calvin Kleinin Obsession-parfyymin rohkean seksuaalisesta kampanjasta 1980-luvulla. T\xc3\xa4rke\xc3\xa4ksi markkinointiv\xc3\xa4lineeksi otettiin tuoteluettelon ja asiakaslehden yhdist\xc3\xa4v\xc3\xa4, nelj\xc3\xa4sti vuodessa ilmestyv\xc3\xa4 \xe2\x80\x9dmagalog\xe2\x80\x9d nimelt\xc3\xa4 A & F Quarterly. Se her\xc3\xa4tti huomiota numero numerolta provokatiivisemmalla sis\xc3\xa4ll\xc3\xb6ll\xc3\xa4\xc3\xa4n vuodesta 1997 vuoteen 2003, jolloin sen julkaiseminen lopetettiin._NEWLINE_Vuonna 2013 Abercrombie & Fitchin toimitusjohtaaja Mike Jeffriesin jo vuonna 2006 antama haastattelu alkoi levit\xc3\xa4 internetiss\xc3\xa4. Siin\xc3\xa4 Jeffries sanoi tuotemerkin kuuluvan vain kauniille ja menestyville ihmisille, ei esimerkiksi ylipainoisille.'